**SELETUSKIRI**

**maaeluministri määruse „Maaeluministri määruste muutmine“ eelnõu juurde**

**1. Sissejuhatus**

Maaeluministri määrus „Maaeluministri määruste muutmine“ (edaspidi *eelnõu*) kehtestatakse Euroopa Liidu ühise põllumajanduspoliitika rakendamise seaduse (edaspidi *ELÜPS*) § 67 lõike 2 alusel.

Eelnõuga tehakse muudatused järgmistes määrustes:

* maaeluministri 18. septembri 2015. a määrus nr 5 „Keskmise suurusega ettevõtjate ja suurettevõtjate põllumajandustoodete töötlemise ning turustamise investeeringutoetus“ (edaspidi *meetme 4.2.2 rakendusmäärus*);
* maaeluministri 3. veebruari 2017. a määrus nr 14 „Põllumajandusettevõtja tulemuslikkuse parandamise investeeringutoetus“ (edaspidi *meetme 4.1 rakendusmäärus*);
* maaeluministri 26. juuli 2019. a määrus nr 63 „Põllumajandustoodete ja toiduainete kvaliteedikavas osalemise toetus“ (edaspidi *meetme 3.1 rakendusmäärus*);
* maaeluministri 30. septembri 2015. a määrus nr 6 „Tunnustatud tootjaorganisatsiooni ja tunnustatud tootjarühma põllumajandustoodete töötlemise ning turustamise investeeringutoetus“ (edaspidi *meetme 4.2.3 rakendusmäärus*).

Eelnõu hõlmab „Eesti maaelu arengukava 2014–2020“ (edaspidi *arengukava*) meetme 3 „Põllumajandustoodete ja toiduainete kvaliteedikavad” tegevuse liiki 3.1 „Liidu kvaliteedikavades ja siseriiklikult tunnustatud kvaliteedikavades osalemine“ (edaspidi *meede 3.1*) ning meetme 4 „Investeeringud materiaalsesse varasse“ tegevuse liiki 4.1 „Investeeringud põllumajandusettevõtte tulemuslikkuse parandamiseks“ (edaspidi *meede 4.1*) ning tegevuse liigi 4.2 „Investeeringud põllumajandustoodete töötlemiseks ja turustamiseks“ (edaspidi *meede 4.2*) alameetmeid 4.2.2 „Keskmise suurusega ettevõtjate ja suurettevõtjate põllumajandustoodete töötlemise ning turustamise investeeringutoetus“ (edaspidi *meede 4.2.2*) ja 4.2.3 „Tunnustatud tootjarühma põllumajandustoodete töötlemise ja turustamise investeeringutoetus“ (edaspidi *meede 4.2.3*).

Meetmete 4.1 ja 4.2 raames antavate toetuste puhul pikendatakse toetatavate tegevuste elluviimise tähtaegu, et luua toetuse saajatele soodsad võimalused toetatavate tegevuste elluviimiseks olukorras, kus kavandatud tegevuste elluviimine ettenähtud tähtaja jooksul on olnud raskendatud, sest toetuse saajad on sattunud majanduslikult raskesse olukorda seoses COVID-19 haigust põhjustava koroonaviiruse leviku tõkestamiseks kehtestatud piirangute tagajärjel tekkinud majanduslike mõjude tõttu, mis on näiteks ehitusvaldkonnas toonud kaasa ootamatud hinnamuutused ja lisaks on tõusnud hiljuti märkimisväärselt erinevate sisendite (nt elekter, gaas, tooraine) hinnad, mis paratamatult on mõjutanud ka toetuse saajaid nende kavandatud tegevuste elluviimisel.

Meetme 3.1 raames antava toetuse puhul tehakse muudatused seetõttu, et oleks üheselt mõistetav, et kulud toetuse saamiseks on abikõlblikud üksnes juhul, kui need on tekkinud toetuse saajal ja need on tasutud talle hiljemalt 2025. aasta 30. juunil.

Määruse eelnõu ja seletuskirja on koostanud Maaeluministeeriumi põllumajanduspoliitika osakonna valdkonnajuht Janeli Tikk (625 6299, [janeli.tikk@agri.ee](file:///C%3A%5CUsers%5Cjtikk%5CAppData%5CLocal%5CMicrosoft%5CWindows%5CINetCache%5CIE%5CJ5U1ZUEU%5Cjaneli.tikk%40agri.ee)). Juriidilise ekspertiisi määruse eelnõule tegi Maaeluministeeriumi õigusosakonna nõunik Kadri Jänes (625 62539, [kadri.janes@agri.ee](file:///C%3A%5CUsers%5Cjtikk%5CDownloads%5Ckadri.janes%40agri.ee)). Keeleliselt toimetas eelnõu Maaeluministeeriumi õigusosakonna peaspetsialist Laura Ojava (625 6523, [laura.ojava@agri.ee](file:///C%3A%5CUsers%5Cjtikk%5CAppData%5CLocal%5CMicrosoft%5CWindows%5CINetCache%5CIE%5CJ5U1ZUEU%5Claura.ojava%40agri.ee)).

**2. Eelnõu sisu ja võrdlev analüüs**

Eelnõu koosneb neljast paragrahvist.

Meetme 3.1 raames antava toetuse puhul täpsustatakse sõnastust, et oleks üheselt mõistetav, et seda toetust antakse tunnustatud toidukvaliteedikavas osalemisega seotud püsikulude hüvitamiseks ühes tunnustatud toidukvaliteedikavas osalemise kohta kuni viiel aastal arvates esmakordsest kavaga liitumisest, kuid mitte hiljem kui 2025. aasta 30. juunil.

Meetme 4.1 raames antava toetuse puhul pikendatakse toetatavate tegevuste elluviimise tähtaegu kuuendas taotlusvoorus toetust saanud ettevõtjatel seniselt kolmelt aastalt nelja aastani ning seitsmendas taotlusvoorus toetust saanud nendel ettevõtjatel, kelle kavandatav investeering on seotud ehitustegevusega, kuni 2022. aasta 30. septembrini.

Meetme 4.2.2 raames antava toetuse puhul pikendatakse toetatavate tegevuste elluviimise tähtaegu neljandas taotlusvoorus toetust saanud ettevõtjatel seniselt kolmelt aastalt nelja aastani ning viiendas taotlusvoorus toetust saanud ettevõtjatel seniselt kahelt aastalt kolme aastani.

Meetme 4.2.3 raames antava toetuse puhul pikendatakse toetatava tegevuse elluviimise tähtaega kolmandas taotlusvoorus toetust saanud ettevõtjatel seniselt kolmelt aastalt viie aastani.

Vajadus pikendada toetatavate tegevuste elluviimise tähtaega on tingitud peamiselt toetuse saaja omavahendite puudumisest ja ehitajatega sõlmitud lepingutest tulenevate kohustuste mittetäitmisest. Tähtaegade pikendamise eesmärk on võimaldada toetuse saajatel kavandatud tegevused ellu viia ja seeläbi saavutada toetuse eesmärgid ning tagada sellega toetusraha parema ja täielikuma ärakasutamise.

**Eelnõu §-ga 1** muudetakse meetme 4.2.2 rakendusmäärust.

Eelnõu § 1 punktidega 1 ja 2 muudetakse meetme 4.2.2 rakendusmääruse § 20 lõikeid 8 ja 9 seetõttu, et pikendada toetatavate tegevuste elluviimise tähtaega nendel toetuse saajatel, kes taotlesid toetust neljandas taotlusvoorus ajavahemikul 21. novembrist kuni 28. novembrini 2018 ning kelle taotlused on Põllumajanduse Registrite ja Informatsiooni Amet (edaspidi *PRIA*) rahuldanud, veel ühe aasta võrra. See tähendab, et eelnimetatud toetuse saajad võivad viia toetatava tegevuse ellu, esitada investeeringu tegemist tõendavad dokumendid ja võtta investeeringuobjekti sihtotstarbeliselt kasutusse senise kolme aasta asemel nelja aasta jooksul arvates PRIA poolt taotluse rahuldamise otsuse tegemisest. Seega peavad nimetatud toetuse saajad viima toetatava tegevuse ellu hiljemalt 2023. aasta märtsis.

Kui investeeringuobjekt ostetakse liisingulepingu alusel, siis eelnõu kohaselt küll pikendatakse investeeringuobjekti sihtotstarbeliselt kasutusse võtmise tähtaega, kuid hoolimata sellest peab endiselt liisingulepingu alusel ostetud investeeringuobjekti puhul viima tegevuse ellu ja esitama investeeringu tegemist tõendavad dokumendid viie aasta jooksul arvates PRIA poolt taotluse rahuldamise otsuse tegemisest, kuid hiljemalt 2025. aasta 30. juunil, sest liisingu puhul toetatava tegevuse elluviimise tähtaega ei muudeta. Kuna käesolev programmiperiood hakkab lõppema, siis liisingu puhul tuleb arvestada sellega, et investeeringu tegemist tõendavaid dokumente saab esitada viie aasta jooksul arvates PRIA poolt taotluse rahuldamise otsuse tegemisest, kuid hiljemalt 2025. aasta 30. juunini.

Eelnõu punktiga 3 täiendatakse meetme 4.2.2 rakendusmääruse § 20 lõigetega 10–12. Muudatuse kohaselt pikendatakse toetatavate tegevuste elluviimise tähtaega nendel toetuse saajatel, kes taotlesid toetust viiendas taotlusvoorus ajavahemikul 4. detsembrist kuni 11. detsembrini 2019 ning kelle taotlused on PRIA rahuldanud, ühe aasta võrra. See tähendab, et eelnimetatud toetuse saajad võivad viia toetatava tegevuse ellu, esitada investeeringu tegemist tõendavad dokumendid ja võtta investeeringuobjekti sihtotstarbeliselt kasutusse senise kahe aasta asemel kolme aasta jooksul arvates PRIA poolt taotluse rahuldamise otsuse tegemisest. Seega peavad nimetatud toetuse saajad viima toetatava tegevuse ellu hiljemalt 2023. aasta veebruaris.

Kui investeeringuobjekt ostetakse liisingulepingu alusel, siis eelnõu kohaselt küll pikendatakse investeeringuobjekti sihtotstarbeliselt kasutusse võtmise tähtaega, kuid hoolimata sellest peab endiselt liisingulepingu alusel ostetud investeeringuobjekti puhul viima tegevuse ellu ja esitama investeeringu tegemist tõendavad dokumendid hiljemalt 2025. aasta 30. juunil arvates PRIA poolt taotluse rahuldamise otsuse tegemisest, sest liisingu puhul toetatavate tegevuste elluviimise tähtaega ei muudeta. Kuna käesolev programmiperiood hakkab lõppema, siis liisingu puhul saab investeeringu tegemist tõendavaid dokumente esitada viie aasta jooksul arvates PRIA poolt taotluse rahuldamise otsuse tegemisest, kuid hiljemalt 2025. aasta 30. juunini.

Vajadus pikendada toetatavate tegevuste elluviimise tähtaegu on tingitud peamiselt vajadusest luua toetuste saajatele soodsad võimalused toetatavate tegevuste elluviimiseks olukorras, kus kavandatud tegevuste elluviimine ettenähtud tähtaja jooksul on olnud endiselt raskendatud seoses COVID-19 haigust põhjustava koroonaviiruse leviku tõkestamisest tekkinud majanduslike mõjudega. Näiteks on olnud COVID-19 haigust põhjustava koroonaviiruse leviku tõkestamiseks kehtestatud piirangute tõttu raskendatud masinate, seadmete ja ehitusmaterjalide tarnimine ning mõningal määral katkestati ka ehitustööde tegemine jms. Seega on koroonaviiruse leviku tõkestamisega tekkinud majanduslike mõjudega toimetulekuks väga oluline suunata täiendavaid rahalisi vahendeid toiduainetööstusesse investeeringute tegemiseks ja luua tingimused selleks, et nende investeeringute tegemisega ka lõpuni jõutakse, et kaasa aidata toiduainetööstuse ettevõtjate konkurentsivõime parandamisele ja lisandväärtusega toodete töötlemise osakaalu suurendamisele, mis võimaldaks turult kõrgema ja stabiilsema sissetuleku kõigile tarneahela lülidele. Samuti on investeeringute tegemist oluliselt mõjutanud Eesti majanduse hetkeolukord, kus ehitusehinnad ja erinevate sisendite (nt elekter, gaas, tooraine) hinnad on märkimisväärselt tõusnud.

Lähtudes eespool toodust ja võttes arvesse, et endiselt peavad ettevõtjad arvestama koroonaviiruse leviku tõkestamisega tekkinud majanduslike mõjudega ning sisendite märkimisväärse hinnatõusuga, ei ole mõistlik toetatavate tegevuste elluviimise tähtaega pikendada lühemaks ajaks kui ühe aasta võrra, sest kavandatud tegevuste elluviimine võib viibida rohkem kui mõni kuu.

Lõike 11 kohaselt loetakse taotluse rahuldamise otsuses määratud tegevuse elluviimise või investeeringu tegemise tähtaeg pikenenuks nimetatud määruse § 20 lõikes 10 nimetatud toetuse saaja puhul ühe aasta võrra. Tegevuse elluviimise või investeeringu tegemise tähtaeg on toetuse taotluse rahuldamise otsuse üks osa, mida eelnõu kohaselt pikendatakse kõigile toetuse saajatele ühetaoliselt. Muudatuse tõttu võib tekkida õiguslik ebaselgus määrusega võimaldatud pikema tähtaja ja haldusaktiga iga toetuse saaja jaoks kindlaks määratud toetuse andmise tingimuste vahel. Selleks, et vältida tarbetut haldus- ja töökoormust, mida tooks kaasa õigusselguse tagamiseks kõikide haldusaktide muutmine, on probleem lahendatud õigusnormi abil, mis loeb tähtaja pikenenuks ka haldusaktides.

Meetme 4.2.2 rakendusmääruse § 20 täiendatakse lõikega 12, mille järgi kohaldatakse nimetatud määruse § 20 lõiget 10 alates 2022. aasta 10. veebruarist nende toetuse saajate puhul, kes esitasid taotlused viiendas taotlusvoorus 2019. aastal ning kelle puhul on toetatava tegevuse elluviimise tähtaeg möödunud, kuid ka nende puhul on põhjendatud võimaldada kavandatud tegevused lõpuni ellu viia. Säte toob kaasa isiku õiguste laienemise ja sellega ei rikuta õiguskindluse põhimõtet.

**Eelnõu §-ga 2** muudetakse meetme 4.1 rakendusmäärust.

Eelnõu punktiga 1 muudetakse meetme 4.1 rakendusmääruse § 34 lõiget 14 seetõttu, et pikendada toetatavate tegevuste elluviimise tähtaega nendel toetuse saajatel, kes esitasid taotlused kuuendas taotlusvoorus ajavahemikul 27. detsembrist 2018 kuni 16. jaanuarini 2019 veel ühe aasta võrra. Muudatuse kohaselt võib kuuenda taotlusvooru taotluse rahuldamise otsuse saanud toetuse saaja viia tegevuse ellu ja võtta toetuse abil ostetud või ehitatud investeeringuobjekti sihtotstarbeliselt kasutusse ning esitada investeeringu tegemist tõendavad dokumendid senise kolme aasta asemel nelja aasta jooksul arvates PRIA poolt taotluse rahuldamise otsuse tegemisest. Seega peavad nimetatud toetuse saajad viima toetatava tegevuse ellu hiljemalt 2023. aasta märtsis.

Eelnõu punktiga 2 täiendatakse meetme 4.1 rakendusmääruse § 34 lõigetega 24–27. Lõike 24 kohaselt saab lisade 3–6 hindamiskriteeriumi 2.1 alusel 2022. aasta taotlusvoorus hindepunkte taotleja, kellel oli 2021. aastal keskkonnasõbraliku majandamise toetuse või loomade heaolu toetuse kohane nõuete täitmise kohustus või kes on mahetootja. See erisus sätestatakse seetõttu, et meetme 4.1 kaheksas taotlusvoor avatakse 2022. aasta I kvartalis ja kuna enamikel põllumajandustootjatel on alates 2021. aastast eespool nimetatud kohustused vaid ühe kalendriaasta pikkused ning uue ühe kalendriaasta pikkuse kohustuse võtmiseks saab taotluse esitada alles 2022. aasta maikuus, siis antakse hindepunkte kõigile taotlejatele, kellel oli keskkonnasõbraliku majandamise toetuse või loomade heaolu toetuse kohane kehtiv kohustus 2021. aasta 31. detsembri seisuga. See tähendab, et hindepunkte saavad taotlejad, kellel oli ühe kalendriaasta pikkune või viie kalendriaasta pikkune eespool nimetatud kohustus, mis oli 2021. aasta 31. detsembri seisuga veel kehtiv. Sätte eesmärk on tagada taotlejate võrdne kohtlemine. Nagu eelnõus sätestatakse, siis saavad jätkuvalt lisade 3–6 hindamiskriteeriumi 2.1 alusel hindepunkte ka taotlejad, kes on mahetootjad ehk mahetootja on taotleja, kelle ettevõte on tunnustatud mahepõllumajanduse seaduse alusel või kes on esitanud oma ettevõtte esmakordse tunnustamise taotluse mahepõllumajanduse seaduse alusel ja on alustanud mahepõllumajandusele üleminekut.

Lisaks täiendatakse meetme 4.1 rakendusmääruse § 34 lõikega 25, millega pikendatakse kõigil nendel toetuse saajatel, kes taotlesid seitsmendas taotlusvoorus ajavahemikul 4. novembrist kuni 12. novembrini 2020 toetust nimetatud määruse § 4 lõike 1 punktis 1, 3 või 10 või § 4 lõike 2 punktis 1, 2, 3, 6, 7, 8 või 11 sätestatud tegevuseks (ehitustegevuseks) ning kelle taotlused on rahuldatud, määruse § 28 lõike 2 punktis 11 sätestatud tegevuse elluviimise tähtaega ja § 29 lõike 3 punktis 11 sätestatud dokumentide esitamise tähtaega 2022. aasta 30. septembrini, sest suurem osa ehitustegevusega seotud töid tehakse just märtsist oktoobrini ning võttes arvesse, et käesolev programmiperiood hakkab lõppema, siis on oluline, et ehitustöödega on alustatud käesoleval aastal, et toetuseks ettenähtud vahendid oleks võimalik ära kasutada selle programmiperioodi lõpuks. Eelnõu kohaselt saavad kõik need toetuse saajad viia määruse § 4 lõike 1 punktis 1, 3 või 10 või § 4 lõike 2 punktis 1, 2, 3, 6, 7, 8 või 11 nimetatud tegevusest (ehitustegevusest) või mitme tegevuse elluviimise korral kõigist elluviidavatest tegevustest (ehitustegevustest) ellu osa, mis moodustab vähemalt 20% kõigi tema elluviidavate tegevuste abikõlblikust maksumusest, ning esitada selle kohta maksetaotluse koos investeeringu tegemist tõendavate dokumentidega hiljemalt 2022. aasta 30. septembriks.

Vajadus pikendada toetatavate tegevuste elluviimise tähtaegu on tingitud peamiselt hindade kallinemisest, eelkõige ehitushindade kallinemisest. Näiteks põllumajandussaaduste tootjahinnad kallinesid 2021. aasta II kvartalis võrdluses 2020. aasta sama perioodiga 12% võrra, sealhulgas loomakasvatussaaduste tootjahinnad 2% võrra, samal ajal taimekasvatuse tootjahinnad kallinesid 19% võrra. Põllumajandussaaduste tootmise vahendite ostuhinnad olid 2021. aasta II kvartalis 4% võrra kõrgemad võrreldes 2020. aasta sama ajaga (tõusu mõjutaks energia ja sööda kallinemine).

Lisaks on viimase aastaga ehitushinnad märkimisväärselt tõusnud (seda ilmestab nii Statistikaameti ehitushinnaindeks kui ka PRIA poolt viimaste taotlusvoorude ehitusmaksumuste analüüs) ning arvestades asjaolu, kus ehitusettevõtjad hinnapakkumuste koostamisel lõpliku ehitusmaksumust kindlaks ei määra, vaid eelarve jäetakse avatuks kuni ehitustegevuse lõpuni. Seetõttu peavad toetuse saajad hindade kallinemise tulemusena kas suurendama omafinantseeringu osakaalu või vähendama kavandatava investeeringu mahtu või muutma kavandatavaid investeeringuid, mille tõttu on lükkunud ka toetatavate tegevuste elluviimine edasi. Samuti avaldab investeeringute tegemisele jätkuvalt mõju koroonaviiruse leviku tõkestamisega tekkinud majanduslik olukord. Seega vajadus pikendada toetatavate tegevuste elluviimise tähtaegu on tingitud peamiselt toetuse saaja omavahendite puudumisest ja ehitajatega sõlmitud lepingutest tulenevate kohustuste mittetäitmisest.

Lõike 26 kohaselt loetakse taotluse rahuldamise otsuses määratud tegevuse elluviimise või investeeringu tegemise tähtaeg pikenenuks nimetatud määruse § 34 lõikes 25 nimetatud toetuse saaja puhul kuni 2022. aasta 30 septembrini. Tegevuse elluviimise või investeeringu tegemise tähtaeg on toetuse taotluse rahuldamise otsuse üks osa, mida eelnõu kohaselt pikendatakse kõigile toetuse saajatele ühetaoliselt. Muudatuse tõttu võib tekkida õiguslik ebaselgus määrusega võimaldatud pikema tähtaja ja haldusaktiga iga toetuse saaja jaoks kindlaks määratud toetuse andmise tingimuste vahel. Selleks, et vältida tarbetut haldus- ja töökoormust, mida tooks kaasa õigusselguse tagamiseks kõikide haldusaktide muutmine, on probleem lahendatud õigusnormi abil, mis loeb tähtaja pikenenuks ka haldusaktides.

Meetme 4.1 rakendusmääruse § 34 täiendatakse lõikega 27, mille järgi kohaldatakse nimetatud määruse § 34 lõiget 26 alates 2022. aasta 4. jaanuarist, sest nimetatud toetuse saajatel on toetatava tegevuse elluviimise tähtaeg möödunud, kuid ka nende puhul on põhjendatud võimaldada kavandatud tegevused lõpuni ellu viia. Säte toob kaasa isiku õiguste laienemise ja sellega ei rikuta õiguskindluse põhimõtet.

**Eelnõu §-ga 3** muudetakse meetme 3.1 rakendusmäärust.

Eelnõu § 3 punktis 1 täpsustatakse nimetatud määruse § 4 lõike 2 sõnastust selliselt, et oleks üheselt mõistetav, et põllumajandustoodete ja toiduainete kvaliteedikavas osalemise toetust antakse tunnustatud toidukvaliteedikavas osalemisega seotud püsikulude hüvitamiseks ühes tunnustatud toidukvaliteedikavas osalemise kohta kuni viiel aastal arvates esmakordsest kavaga liitumisest, kuid mitte hiljem kui 2025. aasta 30 juunil, sest käesolev programmiperiood lõpeb 2025. aasta 31. detsembril.

Euroopa Parlamendi ja nõukogu määruse (EL) nr 1305/2013[[1]](#footnote-1) artikli 16 kohaselt võib kvaliteedikavades osalemise toetust anda kuni viie aasta jooksul iga-aastase stimuleeriva maksena. See tähendab, et tegemist on aastase maksega, mida võib maksta kuni viis aastat alates kavaga liitumisest. Seega antakse toetust kuni viis aastat arvates esmakordsest tunnustatud toidukvaliteedikavaga liitumisest iga-aastase maksena ühe taotleja kohta üks kord aastas selle aasta kohta, mille jooksul taotleja on osalenud tunnustatud toidukvaliteedikavas. Sealjuures tuleb arvestada ka seda, et ELÜPS-i § 66 lõike 1 alusel kehtestab minister igal aastal määrusega nende arengukava meetmete, alameetmete ja tegevuse liikide loetelu, mille raames on eelarveaastal võimalik maaelu arengu toetust taotleda ehk toetuse taotlemise õigust ei teki, kui selle toetuse andmist ei ole eelarveaastal ette nähtud (ELÜPS-i § 66 lõige 6).

Kuna käesolev programmiperiood hakkab lõppema, siis selguse mõttes sätestatakse meetme 3.1 rakendusmääruses, et seda toetust antakse ja makstakse toetuse saajale hiljemalt 2025. aasta 30. juunil. Kuigi toetust on võimalik taotleda kavas osalemise eest kuni viiel aastal arvates esmakordsest kavaga liitumisest ja toetust on õigus saada nende kavas osaletud aastate eest, siis hoolimata sellest maksab PRIA toetuse saajale toetust vaid kuni 2025. aasta 30. juunini. Euroopa Parlamendi ja nõukogu määruse (EL) nr 1303/2013[[2]](#footnote-2) artikli 65 lõike 2 kohaselt on kulud Euroopa struktuuri- ja investeerimisfondidest toetuse saamiseks kõlblikud juhul, kui need on tekkinud toetusesaajal ja need on tasutud hiljemalt 2025. aasta 31. detsembril ehk abikõlblikud on vaid programmiperioodil tehtud kulud. Tagamaks, et PRIA jõuaks programmiperioodi lõppu jäävaid väljamakseid teha enne 2025. aasta 31. detsembrit, ja võimaldamaks PRIA-le ka kuludokumentide (sh maksetaotluste) menetlemiseks mõistlik aeg, tuuakse abikõlblikkust tõendavate kuludokumentide esitamise tähtaeg varasemaks ehk 2025. aasta 30. juuniks. Kehtivate määruste alusel teeb PRIA toetuse maksmise otsuse sellise aja jooksul, et toetusraha oleks võimalik kanda toetuse saaja arvelduskontole kolme kuu jooksul arvates nõuetekohaste kuludokumentide esitamisest. Arvestades menetlemiseks kuluvat aega ja võimalikku vaidemenetlusteks kuluvat aega, on vajalik, et kulude abikõlblikkust tõendavad dokumendid peavad olema esitatud hiljemalt 2025. aasta 30. juunil. Seetõttu täpsustatakse ka eelnõu § 3 punktiga 2 meetme 3.1 rakendusmääruse § 13 lõike 1 sõnastust.

**Eelnõu §-ga 4** muudetakse meetme 4.2.3 rakendusmäärust.

Eelnõu § 4 punktidega 1 ja 2 muudetakse meetme 4.2.3 rakendusmääruse § 20 lõikeid 8 ja 9 seetõttu, et pikendada toetatavate tegevuste elluviimise tähtaega nendel toetuse saajatel, kes taotlesid toetust kolmandas taotlusvoorus ajavahemikul 21. novembrist kuni 28. novembrini 2018 ning kelle taotlused on PRIA rahuldanud, veel kahe aasta võrra. See tähendab, et eelnimetatud toetuse saajad võivad viia toetatava tegevuse ellu, esitada investeeringu tegemist tõendavad dokumendid ja võtta investeeringuobjekti sihtotstarbeliselt kasutusse senise kolme aasta asemel viie aasta jooksul arvates PRIA poolt taotluse rahuldamise otsuse tegemisest. Seega peavad nimetatud toetuse saajad viima toetatava tegevuse ellu hiljemalt 2024. aasta märtsis.

Kui investeeringuobjekt ostetakse liisingulepingu alusel, siis eelnõu kohaselt küll pikendatakse investeeringuobjekti sihtotstarbeliselt kasutusse võtmise tähtaega, kuid hoolimata sellest peab endiselt liisingulepingu alusel ostetud investeeringuobjekti puhul viima tegevuse ellu ja esitama investeeringu tegemist tõendavad dokumendid viie aasta jooksul arvates PRIA poolt taotluse rahuldamise otsuse tegemisest, kuid hiljemalt 2025. aasta 30. juunil, sest liisingu puhul toetatavate tegevuste elluviimise tähtaega ei muudeta. Kuna käesolev programmiperiood hakkab lõppema, siis liisingu puhul tuleb arvestada sellega, et investeeringu tegemist tõendavaid dokumente saab esitada viie aasta jooksul arvates PRIA poolt taotluse rahuldamise otsuse tegemisest, kuid hiljemalt 2025. aasta 30. juunini.

Vajadus pikendada toetatavate tegevuste elluviimise tähtaega on tingitud peamiselt vajadusest luua toetuse saajale soodsad võimalused toetatavate tegevuste elluviimiseks olukorras, kus kavandatud tegevuste elluviimine ettenähtud tähtaja jooksul on raskendatud seoses COVID-19 haigust põhjustava koroonaviiruse leviku tõkestamisega tekkinud majanduslike mõjudega. Täpsemalt on selgitatud toiduainetööstuste puhul toetatavate tegevuste elluviimise tähtaja pikendamise vajadust eelnõu § 1 selgitava osa juures.

Meetmete 4.2.3 olukorrakirjelduses tuuakse välja, et põllumajandustootjate ja nende ühistute aktiivsus tootmisahela järgmisele astmele liikumisel, s.o oma toodetele lisandväärtuse andmisel, on seni olnud liialt väike. Valdav osa tegutsevatest ühistutest tegeleb oma liikmete toodangu vahendamisega, kuid töötlemisega tegelevad vaid üksikud ühistud. See on tihti seotud töötlemisega alustamiseks vajalike investeeringute suure mahu ja ühistu võimetusega selliste investeeringute rahastamiseks vahendeid leida. Seega on oluline suunata täiendavaid rahalisi vahendeid toiduainetööstusesse investeeringute tegemiseks, et kaasa aidata ettevõtjate konkurentsivõime parandamisele ja lisandväärtusega toodete töötlemise osakaalu suurendamisele, mis võimaldaks turult kõrgema ja stabiilsema sissetuleku kõigile tarneahela lülidele.

**3. Eelnõu vastavus Euroopa Liidu õigusele**

Eelnõu väljatöötamisel võeti aluseks Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469), ning Euroopa Parlamendi ja nõukogu määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548).

Eelnõus nimetatud Euroopa Liidu õigusaktid on kättesaadavad Euroopa Liidu Teataja veebilehel http://eur-lex.europa.eu.

**4. Määruse mõjud**

Määrusega pikendatakse osa toetuse saajate toetatavate tegevuste elluviimise tähtaega, mis annab neile paindlikumad võimalused kavandatud tegevuste elluviimiseks. Nimetatud muudatusel on toetuse saajatele positiivne mõju, kuna see võimaldab neil kavandatud tegevused lõpetada.

Meetme 4.1 puhul toetatava tegevuse elluviimise tähtaja pikendamine avaldab positiivset mõju 154-le toetust saanud põllumajandustootjale (kuuenda taotlusvooru 92 toetuse saajale ja seitsmenda taotlusvooru 62 toetuse saajale), kelle tegevuse elluviimise tähtaeg on saabunud või lähiajal saabumas, kuid kavandatud tegevus ei ole täielikult või nõutaval määral ellu viidud. Nendele toetuse saajatele, kellel on kavandatud tegevuste elluviimine pooleli, määrati toetust kogusummas 13 711 932 eurot, mida on osaliselt välja makstud.

Meetme 4.2.2 puhul toetatava tegevuse elluviimise tähtaja pikendamine avaldab positiivset mõju 12-le toetust saanud ettevõtjale (kuuele toetuse saajale neljandas taotlusvoorus ja kuuele toetuse saajale viiendas taotlusvoorus), kelle tegevuse elluviimise tähtaeg on saabunud või lähiajal saabumas, kuid kavandatud tegevus ei ole täielikult ellu viidud. Neljandas taotlusvoorus määrati toetust üheksale ettevõtjale kogusummas 2 759 123 eurot, millest 37,8% (1 042 450 eurot) on välja makstud. Nendele toetuse saajatele, kellel on kavandatud tegevuste elluviimine pooleli, määrati toetust summas 2 115 923 eurot, millest 19% (399 250 eurot) on välja makstud. Viiendas taotlusvoorus määrati toetust kuuele ettevõtjale kogusummas 1 931 344 eurot, millest 29% (566 562 eurot) on välja makstud.

Meetme 4.2.3 puhul mõjutab toetatava tegevuse elluviimise tähtaja pikendamine ühte toetuse saajat. Kolmandas taotlusvoorus määrati toetus kolmele ettevõtjale kogusummas 2 974 039 eurot, millest 33,1% (983 719 eurot) on välja makstud. Sellele toetuse saajale, kellel on kavandatud tegevuste elluviimine pooleli, määrati toetust kogusummas 1 953 600 eurot, mida veel ei ole välja makstud.

Muudatus, millega pikendatakse osa toetuse saajate toetatavate tegevuste elluviimise tähtaegu, toob kaasa PRIA töökoormuse kasvu, sest maksetaotluste menetlusperiood pikeneb. Samas, kuna menetlustoimingud, mida tuleb pikendatud ajavahemikul teha, ei ole oma iseloomult uued, siis võib hinnata muudatuse mõju pigem vähemoluliseks.

Toetatava tegevuse elluviimise tähtaja pikendamine võimaldab saavutada toetuse eesmärgid ning tagada sellega toetusraha parema ja täielikuma ärakasutamise. Muudatusega väheneb tõenäoliselt võimalike sanktsioneerimiste arv, kuna neil toetuse saajatel, kes ei olnud saanud kavandatud tegevusi täielikult ellu viia, on võimalus seda nüüd teha ja võtta investeeringuobjekt sihtotstarbeliselt kasutusse. Toetuse saaja halduskoormus tehtavate muudatuste tõttu ei suurene.

Meetme 3.1 raames antava toetuse puhul tehtav muudatus loob ettevõtjatele paremad ja selgemad tingimused toetuse taotlemiseks. Tehtava muudatustega taotleja ega toetuse saaja halduskoormus ei suurene.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne lisakulusid ega -tulusid.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi EIS kaudu kooskõlastamiseks Rahandusministeeriumile ning Majandus- ja Kommunikatsiooniministeeriumile.

Eelnõu esitatakse arvamuse andmiseks PRIA-le.

1. Euroopa Parlamendi ja nõukogu määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548). [↑](#footnote-ref-1)
2. Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469). [↑](#footnote-ref-2)